送蔡子驤用蔡子駿韵
作者：秦觀
朝代：宋

paragraphs: 越絕山川遠相屬，萬壑千巖抱青綠。
卧龍一峰稱是奇，遶趾清漪如带束。
鏡水春生鶂尾銜，稽山日暮猿聲續。
三休上與蓬萊接，登眺使人遺寵辱。
我昔東游觀禹穴，痛飲狂歌得所欲。
上天何曾有官府，鸞鳳日日遭鞭扑。
僧坊畫壁閱幾徧，神妙難忘獨金粟。
華胥夢斷已十年，又見春風煮餳粥。
苧羅若耶固依舊，可憐雲月誰追逐。
故人淡泊出天性，鷦鷯巢林一枝足。
不肯弦歌甘筦庫，還同市門隠梅福。
惟應月下小叢歌，尚有哀音傳舊俗。